CELEX: 32018R0631
Language: lv
Date: 2018-02-07 00:00:00
Title: Komisijas Deleģētā regula (ES) 2018/631 (2018. gada 7. februāris), ar ko papildina Eiropas Parlamenta un Padomes Regulu (ES) 2017/625, izveidojot Eiropas Savienības references laboratorijas augiem kaitīgo organismu jomā

25.4.2018   
            
            
               LV
            
            
               Eiropas Savienības Oficiālais Vēstnesis
            
            
               L 105/1
            
         KOMISIJAS DELEĢĒTĀ REGULA (ES) 2018/631
   (2018. gada 7. februāris),
   ar ko papildina Eiropas Parlamenta un Padomes Regulu (ES) 2017/625, izveidojot Eiropas Savienības references laboratorijas augiem kaitīgo organismu jomā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 92. panta 4. punktu,
   tā kā:
   
               (1)
            
            
               Kompetentajām iestādēm ir jāveic atbilstoši un savlaicīgi pasākumi pret karantīnas organismiem Eiropas Parlamenta un Padomes Regulas (ES) 2016/2031 (2) 3. panta nozīmē, kā arī pret kaitīgajiem organismiem, kuri nav iekļauti Savienības karantīnas organismu sarakstā, bet kuri varētu saskaņā ar minētās regulas 30. panta 1. punktu atbilst nosacījumiem iekļaušanai minētajā sarakstā. Šajā ziņā ir ārkārtīgi būtiska tādu oficiālo kontroļu un citu oficiālo darbību efektivitāte, kas nodrošina atbilstību Savienībā piemērojamiem tiesību aktiem.
            
         
               (2)
            
            
               Šī efektivitāte ir atkarīga no oficiālo laboratoriju, kas izraudzītas saskaņā ar Regulas (ES) 2017/625 37. panta 1. punktu, izmatoto analīzes, testēšanas vai diagnostikas metožu kvalitātes, vienveidības un uzticamības, kā arī no šo oficiālo laboratoriju veikto analīžu, testu un diagnožu rezultātu kvalitātes, vienveidības un uzticamības.
            
         
               (3)
            
            
               Minētās metodes ir jāatjaunina un vajadzības gadījumā jāuzlabo, lai nodrošinātu ar tām ģenerēto analīzes, testēšanas un diagnostikas datu kvalitāti, vienveidību un uzticamību.
            
         
               (4)
            
            
               Pasākumi, kas veikti iepriekšējos invadēšanās gadījumos, liecina, ka oficiālās laboratorijas, kuras izraudzītas saskaņā ar Regulas (ES) 2017/625 37. pantu, gūtu tiešu labumu no sadarbības un palīdzības sniegšanas, kas paredzēta, lai uzlabotu un veicinātu vienveidīgu praksi šo oficiālo laboratoriju veikto analīzes, testēšanas vai diagnostikas metožu izstrādē vai izmantošanā, kā arī rezultātu interpretēšanā.
            
         
               (5)
            
            
               Tāpēc būtu jāizveido Eiropas Savienības references laboratorijas, lai palīdzētu pilnveidot un saskaņot analīzes, testēšanas vai diagnostikas metodes, izstrādāt validētas metodes un sniegt saskaņotu atbalstu minētajām oficiālajām laboratorijām.
            
         
               (6)
            
            
               Lai nodrošinātu atbilstošu specializāciju, būtu jāizveido viena īpaša Eiropas Savienības references laboratorija katrai konkrētai kaitīgo organismu kategorijai. Attiecībā uz šīm kategorijām būtu jāņem vērā kaitīgo organismu veids un bioloģiskās īpašības, kas atspoguļotas to kategorizācijā, kura norādīta Padomes Direktīvas 2000/29/EK (3) I pielikuma A daļā un II pielikuma A daļā. Ņemot to vērā, Eiropas Savienības references laboratorijas būtu jāizveido šādām kaitīgo organismu kategorijām: kukaiņi un ērces, nematodes, baktērijas, sēnītes un oomicētes, kā arī vīrusi, viroīdi un fitoplazmas (kas ir minētajā direktīvā lietotā termina “mikoplazmas” atjauninājums),
            
         IR PIEŅĒMUSI ŠO REGULU.
   1. pants
   Ar šo izveido Eiropas Savienības references laboratorijas attiecībā uz karantīnas organismiem, kas norādīti Regulas (ES) 2016/2031 3. pantā, un attiecībā uz kaitīgajiem organismiem, kuri nav iekļauti Savienības karantīnas organismu sarakstā, bet kuri varētu saskaņā ar minētās regulas 30. panta 1. punktu atbilst nosacījumiem iekļaušanai minētajā sarakstā, un pamatojoties uz kategorizāciju, kas norādīta Direktīvā 2000/29/EK:
   
               a)
            
            
               Eiropas Savienības references laboratorija kukaiņu un ērču jomā;
            
         
               b)
            
            
               Eiropas Savienības references laboratorija nematožu jomā;
            
         
               c)
            
            
               Eiropas Savienības references laboratorija baktēriju jomā;
            
         
               d)
            
            
               Eiropas Savienības references laboratorija sēnīšu un oomicēšu jomā;
            
         
               e)
            
            
               Eiropas Savienības references laboratorija vīrusu, viroīdu un fitoplazmu jomā.
            
         2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 7. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 95, 7.4.2017., 1. lpp.
   
   
      (2)  Eiropas Parlamenta un Padomes 2016. gada 26. oktobra Regula (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (OV L 317, 23.11.2016., 4. lpp.).
   
      (3)  Padomes 2000. gada 8. maija Direktīva 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (OV L 169, 10.7.2000., 1. lpp.).